Okresná prokuratúra Trnava 
Vajanského 22, 918 67 Trnava 1 	

Sp. zn. : 3 Pv 511/11/2207	Trnava, 25.6.2013
EEČ : 2-21-135-2013

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Trnava
Podľa § 215 odsek 1 písmeno h Trestného poriadku s poukazom na § 86 písmeno d Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 29.04.2009 v Trnave podal na Daňovom úrade XXXXX ako zodpovedný zástupca podnikateľského subjektu XXXXX XXXXX so sídlom podnikania XXXXX, ul. XXXXX dodatočné daňové priznanie k dani z pridanej hodnoty za 1.Q roku 2009 vo výške 1.436,33-€ so splatnosťou do 27.4.2009, ktorú daň v zmysle zákona vybral, ale vedome ju neodviedol do Štátneho rozpočtu SR, napriek tomu, že ku dňu splatnosti tejto dane z pridanej hodnoty mal dostatok finančných prostriedkov na jej úhradu, čím Štátnemu rozpočtu SR, zastúpenému Daňovým úradom Trnava, Hlboká 8/1, 917 65 Trnava, spôsobil škodu vo výške 1.436,33-€,

lebo zanikla trestnosť činu

Odôvodnenie:
Uznesením vyšetrovateľa Odboru kriminálnej polície OR PZ v Trnave sp.zn. ČVS:ORP-1417/OEK-TT-2011 zo dňa 6.10.2011 bolo podľa § 199 ods. 1 Trestného poriadku začaté trestné stíhanie a následne uznesením rovnakej sp.zn. zo dňa 13.1.2013 podľa § 206 ods. 1 Tr. por. vznesené obvinenie XXXXX pre prečin neodvedenia dane a poistného podľa § 277 ods. 1 Trestného zákona na tom skutkovom základe, ako je uvedený vo výrokovej časti tohto uznesenia.
V priebehu prípravného konania boli vypočutí obvinený XXXXX, svedkyňa - poškodená XXXXX, svedkovia XXXXX a XXXXX, do spisu boli zadovážené daňové priznania k DPH, odborné vyjadrenie XXXXX a ďalšie listinné dôkazy.

Obvinený XXXXX (č.l. 12-13) spáchanie skutku priznal. Uviedol, že má dlh na odvodoch DPH za rok 2009. Dňa 17.07.2012 zaplatil sumu 536,26 € ako nedoplatok na DPH za 4. Q. roku 2009 a dňa 28.06.2012 sumu 495,19 € ako nedoplatok na DPH za 2.Q.2009. 

Svedkyňa - poškodená XXXXX (č.l. 15 - 20), splnomocnená zástupkyňa Daňového úradu XXXXX vypovedala, že daňový subjekt XXXXX- XXXXX XXXXX XXXXX sa zaregistroval ako dobrovoľný platca dane z pridanej hodnoty v roku 2009 so štvrťročným zdaňovacím obdobím. Prvý štvrťrok 2009 podal  riadne daňové priznanie dňa 27.04.2009, kde mu vznikla daňová povinnosť vo výške 1.970,99 €. Následne dňa 29.04.2009 podal dodatočné daňové priznanie, ktorým si znížil daňovú povinnosť na sumu 1.436,33 €. Za 2 Q. 2009 podal daňové priznanie na DPH dňa 27.07.2009, kde uviedol daňovú povinnosť vo výške  495,19 €. Za 3 Q. roku 2009 podal daňové priznanie na DPH dňa 26.10.2009, ktorým si vyčíslil nadmerný dopočet vo výške 63,39 €. Za zdaňovacie obdobie 4.Q. 2009 podal daňové priznanie na DPH oneskorene dňa 31.03.2010, kde uviedol daňovú povinnosť vo výške 599,65 €. Daňovú povinnosť za 2.Q. a 4.Q. roku 2009 obvinený dodatočne uhradil. Neuhradená zostala daňová povinnosť vo výške 1436,33 € za 1Q. roku 2009.   

	Z odborného vyjadrenia znalkyne z odvetvia ekonómia  a manažment XXXXX vyplynulo, že podnikateľský subjekt mal v čase splatnosti predmetnej DPH vo výške 1.436,33 € dostatok finančných prostriedkov na jej úhradu, nakoľko celkový stav disponibilných finančných prostriedkov činil sumu 11.375,60 €, pričom vychádzala z predpokladu, že jej boli doručené všetky účtovné doklady, ale najmä z otváracieho stavu hotovostných  finančných prostriedkov vo výške 2.442 €, príjmov za 1Q.2009 vo výške 15.500 € a výdavkov vo výške -6.559,32 € kedy mu vyšiel voľný disponibilný zostatok hotovostných finančných prostriedkov vo výške 11.362,68 €, pričom táto suma niekoľkokrát prevyšuje povinnú úhradu DPH za 1.Q.2009.

Do spisu boli zabezpečené tiež daňové priznanie k dani z príjmov fyzickej osoby za rok 2009, výkaz o majetku a záväzkoch za rok 2009, daňové priznanie k dani z pridanej hodnoty za      1.-4.Q. roku 2009, prehľad nedoplatkov na dani,  rozhodnutie č. 649/230/25454/10/lab zo dňa 07.04.2010, č.  649/230/123359/10/Abs zo dňa 22.11.2010, č. 649/230/123332/10/Abs zo dňa 22.11.2010, č. 649/230/99746/11/Abs zo dňa 20.09.2011 DU Trnava o uložení pokuty  za nepodanie daňového priznania, prehľad o zrazených a neodvedených preddavkoch za 4/2008 -1/2009,  oznámenie o nepodaní daňového priznania za rok 2010 - 2011, výpis z účtu č. XXXXX vedených v Slovenskej sporiteľni, správa spol. CXXXXX, , upovedomenie o začatí exekúcie Ex 532/2009, Ex 4203/2009, Ex 3611/2009, Ex 1287/2009, Ex 13429/2007,  Ex 3664/2008, Ex 1676/2009, Ex 394/09, Ex 387/09, Ex 261/10, Ex 555/2009, dodatočná úhrada dane za 2.Q 2009 vo výške 495,19 € a  za 4.Q. vo výške 536,26€, prehľad exekučných konaní vedených proti XXXXX, rozviazanie pracovného pomeru dohodou XXXXX, výpis zo ŽR, OR SR a ďalšie listinné dôkazy.

Po stanovení termínu preštudovania spisového materiálu obvinený XXXXX najbližší nasledujúci pracovný deň predložil na Okresnú prokuratúru Trnava doklad - originál potvrdenia o prevode sumy 1 436,33 € v prospech účtu XXXXX Z uvedeného dokladu je zrejmé,  že XXXXX uhradil dlžnú daň z pridanej hodnoty vo výške 1 436,33 €. 

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písm. d)  Trestného zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
Nakoľko bolo potvrdením o prevode sumy 1 436,33 € v prospech účtu XXXXX preukázané, že obvinený XXXXX v priebehu prípravného konania uhradil dlžnú daň z pridanej hodnoty za podnikateľský subjekt XXXXX XXXXX so sídlom podnikania XXXXX, XXXXX došlo v zmysle § 86 písm. d) Trestného zákona k zániku trestnosti trestného činu neodvedenia dane a poistného.
	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výroku tohto uznesenia.

	Týmto uznesením nie sú dotknuté ďalšie povinnosti podnikateľského subjektu XXXXX XXXXX so sídlom podnikania XXXXX, ul. XXXXX  voči Daňovému úradu.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina Guľová
prokurátorka